Ɔsoafoɔ a ɔhwɛ Ghana sikasɛm so, Ken Ofori-Atta de ato dwa sɛ aban no reyɛ deɛ ɛbɛtumi biara sɛ ɛbɛma Ghana sidi no ahoɔden akɔ soro ama yɛn sikasɛm atu mpɔn ansa na afe 2022 yi akɔ awieeɛ.
Ɔkyerɛɛ mu sɛ, aban no ne Ghana sikakorabea baatan no aka wɔn ntoma abɔ ano de nneɛma binom regugu akwan mu a ɛbɛboa ama wɔatumi asi nnipa a wɔtɔn sika wɔ kwammɔne so no kwan wɔ ɔman yi mu. Ɔka kaa ho sɛ, ɔno deɛ, ɔgye di pa ara sɛ sidi no ahoɔden a ɛso ate bum no nyinaa firi sɛdeɛ nnipa binom fa sum ase tɔn aman foforɔ so sika wɔ ɔman yi mu nnansa yi no.
Berɛ a na ɔrehyɛ mpanimfoɔ a wɔdeda nnwumakuo ahodoɔ ano wɔ Ghana no nkuran wɔ nhyiamu bi a Ghana Nnwumakuo Nkabom Kuo yɛeɛ ase no, Owura Ofori-Atta ka kyerɛɛ wɔn sɛ, ɛwom sɛ sidi no ahoɔden a aba fam no aka nnwumakuo ahodoɔ no nyinaa deɛ, nanso ɔwɔ awerɛhyɛmu pa ara sɛ ɛrenkyɛ biara sidi no bɛsan agyina ne nan so bio ama ɛde anigyeɛ ne akomatɔyam abrɛ nnwuma wuranom a wɔwɔ ɔman yi mu no nyinaa.
Nsɛm a ɔde too dwa no bi ne sɛ, “Makɔyɛ ɔsoafoɔ a mehwɛ Ghana sikasɛm so yi deɛ, ɛnsɛ sɛ obi bɛka kyerɛ me anaa obi de ne nsa wɔ m’ani ansa na mahunu sɛdeɛ sidi no ahoɔden a aba fam no de ɔhaw kɛseɛ abɛto nnwumakuo ahodoɔ a ɛwɔ ɔman yi mu no so na asan nso ama asetena mu ayɛ den ama temmamufoɔ nyinaa ɛfiri sɛ, obi nse turodoo mma toa.”
Owura Ofori-Atta san kyerɛɛ mu sɛ, Amerika dollar no ama ne mu kɔ soro pa ara na aka aman foforɔ so sika akɛseɛ binom te sɛ, Yen, Pound ne Euro no.
Ɔsan hyɛɛ nnwuma wuranom no nyinaa nkuran sɛ, wɔntrɛ wɔn ahyeɛ mu na wɔmmuebue nnwuma pii nka deɛ wɔwɔ no ho sɛdeɛ ɛbɛboa ama nnipa dodoɔ no ara nso atumi anya nnwuma ayɛ wɔ ɔman yi mu ɛfiri sɛ, “yɛntumi nyɛ ɔman a daa yɛkra nnoɔma firi aman foforɔ so.”
Ɔmaa wɔn nhwɛsoɔ binom sɛ, anyɛ yie koraa no, afe 2022 yi, ɔman no akra nsuomnam bɛyɛ sidisi ɔpepepem 4, akokɔnam bɛyɛ sidisi ɔpepepem 1.9 ne mogyanam bɛyɛ sidisi ɔpepem 487.
Nnipa a wɔkɔɔ saa nhyiamu yi bi ne mpanimfoɔ a wɔda nnwumakuo a ɛdidi soɔ yinom ano, Nestle Ghana, Nandis Limited, Hollard Ghana, Unilever Ghana, Poly Plus Limited ne Metalex Limited.
